מחוברים 2: הגיהינום בזוג נעים יותר?
"החיים הם גיהנום לבד. החיים הם גיהינום בזוג. הגיהינום בזוג הוא נעים יותר" (גל אוחובסקי מגלה לג'ייסון דנינו הולט מה הוא למד מ-25 שנות זוגיות).
ההתעסקות המרכזית של מחוברים 2 במשפחה והורות היא התפתחות אבולוציונית מתבקשת אחרי העונות הקודמות. אם העונה הראשונה של מחוברות עסקה באובססיביות ברווקות של ליאת בר און ובסירובה המתמיד של חנה רטינוב הצעירה להאמין ברומנטיקה, בעונה הנוכחית כל המשתתפים נמצאים בזוגיות רצינית (אם אפשר לקרוא למה שקורה בין סקאזי ואווה "זוגיות"), ושלושה מהם מתמודדים עם גידול ילדים (מצד שני, ג'ייסון דנינו הולט מגדל את אמו, שטרם סיימה להתבגר, אז אפשר להכליל גם אותו בסטטיסטיקה).» מחוברים 2- כל הכתבות והביקורות» מחוברים 2: כך הופכים בחורה לשפחה» מחוברים 2: מונוגמיה היא מקור כל הרע?
כדי לסגור מעגל, הפרק ששודר אתמול (רביעי) עסק בהסכם הממון שסקאזי מנסה לכפות על אווה כתנאי להבאת ילד משותף. הוא נפגש עם עורכי דין, מתייעץ עם חברים ומשקיע לא מעט מחשבה בשאלה איך להגן על הונו מהבלונדינית הצעירה שעלולה "לעשות צרות" ולהוריד אותו מנכסיו. חבל שהוא לא עוצר לרגע לשאול את עצמו האם הוא בכלל רוצה להיות אבא. בסופו של דבר הוא מגיע למסקנה שילד דווקא יכול להיות חידוש נחמד, בעיקר בהתחשב בעובדה שהוא יוכל ללמד אותו "את האקורדים הראשונים שלו בגיטרה ואיך להתחיל עם בחורות".
היחיד שהמהפכה הפמיניסטית לא דילגה עליו בקלילות הוא גדעון לוי, שנאלץ לחכות בבית הריק בישראל, בזמן שקתרין זוגתו מטיילת בהודו וחושבת על פרידה. שיחת הטלפון העגומה בין השניים, שבה קתרין מזכירה ללוי שהיא סבלה מדיכאון והיתה חייבת שינוי לפני הנסיעה, מזכירה שגם החיים בזוג עלולים להיות גיהינום.
אבל הגיהינום האמיתי של השבוע שייך ללא ספק למערכת היחסים המעורערת בין דנינו הולט לחברו גלעד. זמן קצר אחרי שהם חגגו שנה לזוגיות, השניים לא מפסיקים לריב ונראה שהפרידה הסופית מעבר לפינה. ההתרחקות הזו מדכאת במיוחד מכיוון שהיא מוכיחה שאהבה ושנאה הם שני צדדים של אותו מטבע, והמרחק ביניהם קטן בהרבה ממה שהיינו רוצים לדמיין. שבוע בלבד אחרי השמפניה בג'קוזי והצהרות האהבה ההדדיות, אחת ממערכות היחסים החד-מיניות המורכבות והמעניינות ביותר שנראו בטלוויזיה הישראלית הפכה לקלישאה של עצמה, וכל שנותר הוא שקית עזובה של חסה שנזרקה בזעם על הכביש.